《风流子 登虎丘致爽阁》
明代·吴子孝

雨痕消已尽，长空静、皎日映江流。看寒草都腓，衰林渐薄，翠荷遍沼，黄橘连洲。

新晴好、抱琴遵竹浦，载鹤共松舟。近市炊烟，隔林樵唱，苍茫望远，窈窕寻幽。

晚来还著屐，穷岩壑、更上绝顶飞楼。何事西来爽气，偏对吟眸。

指青峦万叠，澄川百道，绕阑分列，似画难收。方信三吴佳景，尽属清秋。

作者简介：（1495—1563）苏州府长洲人，字纯叔，号海峰，晚号龙峰，吴一鹏子。嘉靖八年进士。授台州推官，擢广平通判，历官至湖广参政。被谗免官。漫游山水而归。东南倭患严重之际，每为地方官出谋划策。病《宋史》芜杂，欲加删润，稿未就而卒。善书法。文章弘衍浩博，诗尤工。有《玉涵堂稿》。